Document ID: 32006D0890

KOMISIJAS LĒMUMS
(2006. gada 4. decembris)
attiecībā uz Eiropas Atomenerģijas kopienas vārdā noslēdzamo pamatnolīgumu par daudzpusējo vides un kodolprogrammu Krievijas Federācijā un tā protokolu par prasībām, tiesvedību un zaudējumu atlīdzināšanu
(izziņots ar dokumenta numuru K(2006) 5219)
(2006/890/Euratom)
EIROPAS KOPIENU KOMISIJA,
ņemot vērā Eiropas Atomenerģijas kopienas dibināšanas līgumu, un jo īpaši tā 101. panta 2. punktu,
tā kā:
(1)
Saskaņā ar Padomes 2000. gada 10. aprīļa lēmumu pieņemtajām direktīvām Komisija piedalījās sarunās ar Krievijas Federāciju par pamatnolīgumu par daudzpusējo vides un kodolprogrammu Krievijas Federācijā un tā protokolu par prasībām, tiesvedību un zaudējumu atlīdzināšanu.
(2)
Pamatnolīgums par daudzpusējo Krievijas federācijas vides programmu kodolenerģijas jomā (MNEPR) un Pamatnolīguma par MNEPR protokols par prasībām, tiesvedību un atlīdzināšanu tika parakstīti Stokholmā 2003. gada 21. maijā.
(3)
Pamatnolīgumu parakstīja Eiropas Kopiena, Eiropas Atomenerģijas kopiena, Norvēģija, Zviedrija Dānija, Somija, Beļģija, Francija, Vācija, Apvienotā Karaliste, Nīderlande un Krievija.
(4)
MNEPR pamatnolīgums nosaka daudzpusēju tiesisko pamatu ar kodolenerģiju saistītiem projektiem, ko veic Rietumu valstis Krievijas ziemeļrietumos, Protokola par prasībām, tiesvedību un atlīdzināšanu mērķis ir regulēt atbildības jautājumus, kas rodas no veiktajām darbībām šajā jomā.
(5)
MNEPR uzdevums ir atbalstīt projektus, kas risina jautājumus saistībā ar radioaktīviem atkritumiem un izmantotu kodoldegvielu, atomzemūdeņu un atomledlaužu ekspluatācijas pārtraukšanu Krievijas Federācijā. Sākotnēji tas attiecās uz ziemeļrietumu reģionu, bet pamatnolīgums nosaka, ka MNEPR var attiekties arī uz projektiem vai jebkura cita veida sadarbību, kas saistīta ar kodolenerģiju, ieskaitot kodoldrošību, ja iesaistītās puses par to vienojas.
(6)
Esošais divpusējais Saprašanās memorands, ko 1995. gadā parakstīja Eiropas Komisija Kopienu vārdā un Krievijas Federācija, kas attiecas uz tehniskās palīdzības programmu īstenošanu kodoldrošības jomā un nosaka atbildību kodolnegadījumu situācijās, nebūs attiecināms uz projektiem saistībā ar Kodoldrošības sadarbības jauno instrumentu.
(7)
Visas ES dalībvalstis, kas parakstījušas pamatnolīgumu, ir nodevušas ratifikācijas dokumentus uzglabātājiem, kā pēdējā to izdarīja Apvienotā Karaliste, kas pamatnolīgumu ratificēja 2006. gada aprīlī.
(8)
Eiropas Atomenerģijas kopiena tagad var parakstīt MNEPR pamatnolīgumu,
IR PIEŅĒMUSI ŠO LĒMUMU.
1. pants
1. Ar šo Eiropas Atomenerģijas kopienas vārdā ir noslēgts Pamatnolīgums par daudzpusējo vides un kodolprogrammu Krievijas Federācijā un tā papildu protokols par prasībām, tiesvedību un zaudējumu atlīdzināšanu.
2. Pamatnolīguma un tā papildu protokola teksts ir pievienots šim lēmumam.
Šis lēmums ir adresēts dalībvalstīm.
Briselē, 2006. gada 4. decembrī

Labels: 11
5
14
20
18
15